钦定古今图书集成/明伦汇编/官常典/第479卷 > 娄昭
## 钦定古今图书集成/明伦汇编/官常典/第479卷 > 娄昭

按《北齐书》本传，“昭字菩萨，代郡平城人也。武明皇后
之母弟也。祖父提，雄杰有识度，家僮千数，牛马以谷
量。性好周给，士多归附之。魏太武时，以功封真定侯。
父内干，有武力，未仕而卒。昭贵，魏朝赠司徒，齐受禅，
追封太原王。昭方雅正直，有大度深谋，腰带八尺，弓
马冠世。神武少亲重之。昭亦早识人，恒曲尽礼敬。数”
随神武猎，每致请不宜乘危历险。神武将出信都，昭
赞成大策，即以为中军大都督。从破尔朱兆于广阿，
封安喜县伯，改济北公，又徙濮阳郡公，受领军将军。
魏孝武将贰于神武，昭以疾辞还晋阳。从神武入洛，
兖州刺史樊子鹄反，以昭为东道大都督讨之。子鹄
既死，诸将劝昭尽捕诛其党。昭曰：“此州无状，横被残
贼，其君是怨，其人何罪？”遂皆舍焉。后转大司马，仍领
军，迁司徒，出为定州刺史。昭好酒，晚得偏风，虽愈，犹
不能处剧务。在州事委寮属，昭举其大纲而已。薨于
州，赠假黄钺、太师、太尉，谥曰武。齐受禅，诏祭告其墓，
封太原王。皇建初，配享神武庙庭。